**Заменице**

* **Заменице** су **променљиве, именске** речи које се у реченици понашају или као именице или као придеви.
* Њихова главна служба јесте упућивање на лица, ствари и особине.
* Према својој служби у реченици све заменице се деле на: ИМЕНИЧКЕ И ПРИДЕВСКЕ.

|  |  |
| --- | --- |
| ИМЕНИЧКЕ ЗАМЕНИЦЕ | ПРИДЕВСКЕ ЗАМЕНИЦЕ |
| ЛИЧНЕ  *ја, ти, он (она, оно; они, оне, она)*  *ми, ви*  *себе* (за свако лице)  НЕЛИЧНЕ  упитно-односне: *ко, шта*  неодређене: *неко, нешто*  одричне: *нико, ништа*  опште: *свако, свашта*  остале: *ико, ишта; ма ко, ма шта; било ко, било шта; ко год, шта год* | ПРИСВОЈНЕ  личне: *мој, твој, његов, њен*  *наш, ваш, њихов*  *свој (*за свако лице)  упитно-односна: *чији*  одрична: *ничији*  неодређена: *нечији*  општа: *свачији*  остале: *ичији, ма чији, било чији, чији год*  ПОКАЗНЕ  личне: *овај, тај, онај,*  *овакав, такав, онакав,*  *оволики, толико, онолики*  упитно-односне: *који, какав, колики*  неодређене: *неки, некакав, неколики*  одричне: *никоји/ниједан, никакав, николики*  опште: *сваки/сви, свачији, свакакав, сваколики*  остале: *икоји, икакав, иколики;*  *ма који, ма какав, ма колики;*  *било који, било какав, било колики;*  *који год, какав год, колики год* |
| Немају облике за сва три рода, осим заменице за 3. лице једнине и множине *он.* У реченици имају службу **субјекта, објекта** и др. | Имају облике за сва три рода у једнини и множини. У реченици имају службу **атрибута** и **именског дела предиката**.  Као и придеви, слажу се у роду, броју и падежу са именицом уз коју стоје. |

* **Наглашени и ненаглашени облици.**

Када хоћемо нарочито да истакнемо лице у реченици, употребићемо дужи, наглашени облик. Ако таквог истицања нема, користи се краћи облик. Краћи облик заменице, ненаглашени, представља **енклитику –** пошто нема свој акценат, стоји иза акцентоване речи и са њом чини акценатску целину.

* Овај уџбеник дајем теби.
* Дајем ти овај уџбеник.

**ЗАДАТАК:**

У датој реченици подвуци све заменице, а онда им одреди врсту и поврсту.

Марија је питала своју ћерку да ли је купила неку књигу. Одговорила јој је да овог пута на Сајму књига ништа није одабрала.

|  |  |  |
| --- | --- | --- |
| заменица | врста | подврста |
|  |  |  |
|  |  |  |
|  |  |  |
|  |  |  |
|  |  |  |